정조 9년
乙巳三月三十日申時。上御肅章門。親鞫入侍時。領敦寧鄭存謙。判府事徐命善李徽之。左議政洪樂性。判府事李福源金熤。判義禁金鍾秀。知義禁徐有隣李在簡。同義禁金尙集。刑房承旨李亨元。別問事郞廳校理趙弘鎭申耆。副修撰兪漢敬。吏曹佐郞趙濟魯。兵曹正郞徐美修。副司果金啓洛曺允大李翼晉李延伋李顯默。文書都事朴吉源趙祥逵。刑房都事鄭東輔李永瑗。大司憲洪檢。大司諫朴天行。執義李思祚。司諫姜。掌令沈興永朴長卨。持平李永穆鄭觀輝。獻納李勉兢。正言李彦祜柳畊。行都承旨李致中。右承旨趙興鎭。左副承旨李祖承。右副承旨李謙煥。記事官朴能源。假注書李敬五。記事官金鳳顯尹行任。事變假注書洪義浩。二提學吳載純。檢校直提學徐有防。二直提學朴祐源。檢校直閣金載瓚徐龍輔鄭東浚。待敎李崑秀。以次侍立訖。上具翼善冠衮龍袍。乘輿出協陽門。駕前下敎曰。左副承旨李祖承遞差。仍詣肅章門。陞御座。存謙等進前曰。勞動之餘。聖體。若何。上曰。一樣矣。上曰。俄者推鞫罪人供辭。果何如。樂性曰。至訊杖三度。箇箇直招。一如河哥所傳矣。命善曰。夏賊未及窮覈。臣民之憤。至今未洩。今番則決不可歇後矣。上曰。依下敎着實盤問。可也。罪人斗恭上闕。問目供辭。見事變日記上曰。刑房都事。事過後拿處。出榻敎又敎曰。問目外。罪人切勿雜談之意。更爲嚴飭。可也。兵曹判書趙時俊進前曰。別雲劍金履素有頉。金華鎭待令于闕外。請出標信。上曰。依。金履素有頉。代以趙㻐爲之。亨元曰。兩司阻門。不得入來云矣。上曰。分付宣傳官。使入。可也。命捕將進前。具明謙進前。上曰。夏賊傔人。方在囚禁中。厥漢果知凶書云乎。明謙曰。凶賊書凶言時。厥漢在傍磨墨云矣。上曰。大臣及金吾堂上進前。存謙鍾秀等進前。上曰。罪人旣以嫁禍搢紳納供。繼此發問。何以則爲好。卿等之見。果何如。命善等曰。以今供辭見之。全無着落。頃刻變改。游辭漫漶。有難取信。今若直捧結案。卽地正法。則猶可說也。如是泛訊。實非重獄體之道矣。世間夫豈有二夏賊。而此賊旣以凶賊姪子。有所直招。實有包藏之心。旣聞之後。又復掩置。則在臣等沬血之義。其可曰有臣分。而亦豈不萬萬痛迫乎。其凶言酬酢及同一心腸之人。嚴鞫究問。斷不可已矣。今若不然。其所告變窮覈之義。果安在哉。上曰。予則以爲。自金吾嚴加盤問。已得眞贓。而取招中。有所云云。故不無動心。至於親問矣。以今供辭見之。實無可問之道。世間豈有二夏賊。而謂必有之。則獄體亦不成說。卿等更爲齊進金吾。直捧結案以奏。又敎曰。罪人訊杖幾度乎。亨元曰。爲二十四度矣。上曰。鞫庭訊杖。毋過二次。又有徑斃之慮。罪人下府。限十五度加刑。可也。檢等曰。今此恭賊。與河光容酬酢之說。嚴訊之下。始乃自服。若以夏賊相親之人。謂之同情。則此乃渠供所謂。嫁禍搢紳之計。而至於腸肚相連者。則揆以獄體。決不可不嚴覈得實矣。天行曰。所謂一二同情。不可不問矣。思祚曰。嚴覈同情。然後獄事方可究竟矣。檢又曰。一夏賊已是大變怪。則夫豈有二夏賊。而世變無所不有。安保其又不出夏賊乎。臣等謂更加窮訊。期於得情。斷不可已也。上曰。世豈有二夏賊。卿等不必煩請也。命善曰。臣等豈不仰體聖意之攸在。而一未嚴訊。遽然正法。則臣等憤痛之心。當復如何乎。在簡曰。公私之別。危言危行等說。豈無同情之人乎。更加盤問。恐不可已矣。樂性曰。凶書臨寫之時。必有同一心腸之人矣。上曰。昨今失睡。氣甚不平。而獄體至重。不得已親問矣。罪人供辭。一向漫漶。別無更問之端。今若使之亂招。則便歸嫁禍矣。福源曰。若不嚴覈。則不但輿憤之不得少洩。鞫體之損傷。誠不少矣。樂性曰。臣等豈不仰揣聖意。而文書付丙。已極失之過中。今又不爲嚴覈。則臣民之憤痛。其將如何耶。上曰。夏賊本非稱兵醞釀之比。火其文書。良以此也。前後盤問者。不過傷人一事。而旣稱嫁禍搢紳。則其將窮覈其搢紳乎。僉曰。聖敎誠至當矣。尙集曰。臣極知惶悚。而今日親問。必欲使罪人。不得出一言。一向如是。則雖終日訊問。恐不如不問矣。樂性曰。同義禁所奏。誠是確論矣。上曰。果是牢確之言。而其於無所適從何哉。上曰。鶴伊雖未及捉來。而於洋海。旣無係關。洋海若至徑斃。則將爲失刑。卿等之意。何如。存謙等曰。鶴伊之査實。在於金灝。而不關於洋海。直捧結案。似好。洋賊之父。亦不可連坐而止矣。上曰。洋海別無更問之端乎。鍾秀等曰。所謂異人外。無可問之事矣。上曰。捕將進前。敬懋明謙等進前。上曰。鶴伊尙無消息乎。敬懋等曰。姑未捉得云矣。上曰。卿等旣不能捕一賊。但使校卒。作弊驛騷。是豈成說。遲滯校卒。査實科治宜矣。敬懋等曰。莫非臣等不善飭之罪矣。上曰。今番臺臣事。誠爲慨然。以瑮賊事言之。請用适雲例云者。律不相稱。此雖出於憤痛之致。而猶可將順之事。必欲一番爭執。臺臣事。太不誠實矣。逆賊一出。則其將皆用适雲例乎。如是之故。應坐者。尙不得發配。是豈成說乎。命書榻敎曰。兩司諸臺竝推考。檢等曰。臣等以大逆不道罪人瑮應坐之律。依适雲例擧行事。聯箚齊籲矣。卽於帳殿。伏承慨然之敎。臣等滿心悚惶。不知所以自措也。夏賊卽萬古所無之劇逆。而瑮賊肆然以公私之別。危言危行等說。向人酬酢。究厥腸肚。與夏賊。一而二二而一者也。臣等愚淺之見。竊以爲其所用律。決不可異同於夏賊。故果有所沬血陳請矣。今承聖敎。不但未蒙允兪。誨責備至。且於倉卒引避之際。未諳格例。至煩問備之命。臣等以此以彼。其何敢一刻晏然於臺次乎。請命遞斥臣等之職。上曰。卿等誠有不審之失。所請律名。大關後弊。至於賊瑮親屬之不卽發配。猶屬第二件事。勢難例批。卿等推考。檢等曰。臣等俱以無似。淸朝耳目之任。自知不合。而適當親臨訊囚之日。他不暇顧。因仍見職。冒沒登筵矣。以瑮賊應坐擬律之不審。乃於引避之批。荐承問備之命。臣等聚首恧縮。尤不知所以自措。揆以臺體。有不可冒居也。決矣。請命遞斥臣等之職。上曰。雖難例批。鞫事方張。勿辭。亦勿退待。檢等曰。雖値齋日。而合啓體重。臣等請以所懷仰達矣。亨元曰。三司合啓。事體至重。今日入侍。玉堂不備。而兩司諸臺。以合啓陳達。揆以臺體。誠極未安。兩司諸臺。從重推考。何如。上曰。依爲之。出擧條檢等曰。臣等適當齋日。而合啓體重。不得不以所懷仰達之際。以玉署之未同登筵。眩於格例。不善周旋。至有承宣重推之請。臣等疎闇之失。到此尤著矣。其何敢一刻晏然於臺次乎。請命遞斥臣等之職。上曰。勿辭。亦勿退待。檢等所懷臣等頃以梟示罪人炯采孥籍事。相率陳箚矣。及承批旨。以固當爲敎。而兪音則尙靳。大臣收議。爲日已久。而亦無發落。神人之憤未洩。擧國之情抑菀。揆以獄體。寧有是哉。初旣以大逆不道結案。則今不可以未結案處之也決矣。況有一二可據之例。則豈可以梟示正刑之差異。不施孥籍之典乎。臣等謂速賜處分。斷不可已也。上曰。箚批已諭矣。命臺臣就座。又命承旨前望單子入之。以徐有防李漢豐落點。亨元曰。今日殿座時。承旨不可不備員。新除授左承旨徐有防。右承旨李漢豐。所當牌招。而拘於廳規。不得請牌。何以爲之。敢稟。上曰。牌招。可也。出擧條仍命書榻敎曰。新除授承旨。竝先入侍後謝恩。命善曰。司僕內乘南憲喆改差之代。令該曹口傳差出。何如。上曰。依爲之。出擧條仍命書傳敎曰。罪人吳道夏。減死定配。河光容成應道竝放送。又謂有隣曰。罪人吳道夏配所。斯速磨鍊以入。到配後。各別防守事。申飭。罪人光謙度恂。下送河東府。大會民人。曉諭後。正法事。分付。有隣曰。押去都事。使之卽爲下直。何如。上曰。依。沿路勿爲貽弊之意。申飭以送。可也。仍命書傳敎曰。親鞫撤罷。又敎曰。獄事今幾收殺。不宜曠月。殿座未罷之前。罪人正法。斯速擧行事。分付。又敎曰。戶判牌去來催促。賤臣承命出。以違牌之意。仰達。上曰。戶判事。誠爲慨然。果不欲立於今日朝廷乎。分義道理。焉敢乃爾。斯速入來事。更爲申飭。仍入小次。命都承旨持湯劑入侍。致中奉湯劑進前。上進御訖。命判府事徐命善李徽之。吏曹判書李命植。戶曹判書趙㻐入侍。賤臣承命出。與命善等偕入進伏。上謂㻐曰。卿之處義太過矣。官職再易。而一向遜辭。無意供職。予之向來緘推。今日筵敎。蓋欲開卿進身之路耳。卿旣入來。毋或如前自阻。身絢國事。以副予至意。可也。㻐泣而對曰。臣之引義。豈有他哉。只以滓穢之蹤。義難更入脩門故耳。前後飭敎。非止一再。而俄伏承筵敎。分義所在。玆不得不冒沒入來。重登文陛。獲近耿光。無狀賤臣。何以得此。臣誠惶隕感激。不知所以仰對。而第臣情勢。與他自殊。雖萬被誅戮。實無供職之勢矣。若是可出不可出之間。則聖敎之下。豈敢爲一毫逡巡之計也。上曰。過矣過矣。仍命吏判進前。敎曰。卿則以戶判事。果不爲撕捱乎。命植曰。俄伏承下敎之後。義難顧私。故不敢撕捱矣。上顧謂㻐曰。吏判旣如是開釋。卿何獨深引乎。近日位著乏人。朝象泮渙。卿與吏判。義同休戚。雖有平日不相能之事。豈可以是。便欲永謝於朝行乎。夫朝廷和平。然後國事可做。若因一番疏論之擧。永不束帶立朝。則在卿私計。雖或得矣。其於國事何哉。其勿更引。必勉共濟。是予之望也。㻐曰。臣自釋褐立朝以後。屢荷兩朝恩私。致位卿班。臣雖至愚不肖。豈不欲涓埃之仰報也。臣之偏母在時。每以移孝一節。敎誨申申。只緣臣持身不謹。厚招人言。身名之汚辱極矣。不但聖恩之莫酬。抑亦母訓之辜負。今則老母已作故矣。至今思之。言猶在耳。臣生旣無以報殿下。死無歸見臣母之面。不忠不孝。豈有大於臣者乎。蓋臣之情勢。日月之明。想已洞燭無餘矣。古今天下。安有冒護逆之名。而晏然供職者乎。伏望俯垂體諒。俾卒生成之澤焉。上曰。吏判向年疏中。曾有護逆二字乎。似不然矣。㻐曰。吏判疏中所斥。因尹得孚疏。而至加臣以扶護云云。人臣蒙此惡名。而豈有抗顔立朝者乎。上曰。予覽吏判。昨年北伯時疏語。似不至此矣。㻐曰。原疏倘入乙覽。則可以俯悉。臣何敢誣也。臣何敢誣也。上謂命植曰。戶判自引雖如此。卿則似不如是矣。命植曰。臣之俄者所對。以聖敎截嚴。故不敢爲顧私之計矣。戶判所執如此。臣雖無恥。亦豈敢冒沒乎。上謂㻐曰。以卿引義之故。彼重臣亦復引義。卿雖自引。獨不念他人之緣卿引義乎。㻐曰。臣所自引。只是臣一身之處義而已。彼重臣之處義與否。臣不敢知矣。上曰。彼重臣豈有惡心於卿乎。一時論斥。似無深意於其間。卿須思之。卿與吏判。俱是予倚毗之臣。乃引此事。如是難進。目今世道日下之時。挽回彌綸之責。捨卿等其誰。卿其思先公之義。兩忘宿憾。同心共濟。則豈非國家之幸乎。㻐曰。聖敎若是諄複。益不勝惶悚之至。而第汚衊之身。其不可冒沒於周行也決矣。設令有如臣情勢。而自上下詢處義於賤臣。則賤臣所奏。亦不過曰莫云可使而已。若使臣全沒廉防。揚揚供職。自同平人。則豈不羞當世而辱朝廷乎。夫人臣之事君也。必先正己而後。上可以匡君。下可以正人。若先枉己。則不過爲鄙夫而已。何以責其格君正事。而雖以聖朝進人之道言之。亦將焉用彼哉。上曰。卿等筵退後。須益加思量。勿復更以處義爲言。可也。仍命吏戶判先退。命植㻐退出。上曰。戶判處義。不已過乎。命善曰。戶判之一向引義。誠固滯矣。上謂徽之曰。卿以耆社之臣。萬里銜命。揚名外國。予甚嘉尙矣。徽之曰。臣以無似。奉命異域。君命之不辱。莫非王靈所曁。有何揚名之可言哉。命善曰。李判府今番使行。以文筆得名。以臣所聞。賢於姜世晃遠矣。上曰。卿於衰暮之齡。以文筆誇示中國。誠可貴矣。又敎曰。獄事之今日究竟。誠多幸矣。命善曰。然矣。俄與左相。有所酬酢。而未及仰達。今番則當告廟頒赦矣。上曰。今番逆獄。凡百擧行。固當依例爲之矣。仍命書榻敎曰。在外及差祭禮曹堂上許遞。政官牌招開政。又命政官牌去來申飭。賤臣承命出。以政官違牌之意。還奏。上命書傳敎曰。俄與戶判登筵也。旣承筵敎。且有筵奏。政牌違牌。果非所料。行吏曹判書李命植推考。更卽牌招。違牌勿爲呼望。又命書榻敎曰。吏曹參議黃昇源只推。更爲牌招。又下敎曰。金吾推案。催促入之。仍乘輿。由協陽門還內。諸臣以次退出。